Furuset kulturpark

Furuset kulturpark er en park ved Furuset kirke på Furuset i Oslo, åpnet i 2009 som en del av Groruddalssatsingen.Programområde 2: Alna, grønnstruktur, idrett og kulturmiljø. Oslo kommune, Plankontoret for Groruddalen . Besøkt 21.7.2019.

 Beliggenhet og størrelse 
Parken ligger på Furuset i øvre Groruddalen, bydel Alna, og grenser i vest til et skrånende terreng ned mot Micheletveien og villaområdet Gamle Furuset, i nord til Furuhuset familiesenter, i øst til Ulsholtveien med gang- og sykkelvei og et friområde på andre siden av vegen, og i sør til Furuset kirke.

Området ligger langs oldtidsveien Pilegrimsleden (Gudbrandsdalsleden), og turvei D9, som går på tvers av Groruddalen fra Huken pukkverk i nord til Østmarka ved Øvre Furuset i sør, går gjennom parken ved bjerkealleen langs Ulsholtveien. Turvei D7 starter ved parken og følger Pilegrimsleden til bygrensen ved Gjelleråsmarka.Frithjof Funder: Oslo turveiguide. Oslos regulerte, offentlige turveinett. Oslo, Gaidaros forlag og Friluftsetaten, Oslo kommune, 2008, side 101 og 107-8. ISBN 978-82-8077-133-9

Plasseringen med skrånende terreng gir utsikt mot den nordvestlige delen av Groruddalen og Lillomarka.

Parken er 15,2 dekar stor, grunnen er eiet av kommunen og den er regulert til friområde.Grøntregistreringer. Oslo kommune, Plan- og bygningsetaten, 2009, utført ifm. revidering av Grøntplan 1993. Bydel Alna, areal 121300.

 Parken og historie 
I parken finnes en blomstereng og blomstrende trær. Hagen ved Kurland gård, som lå på parkområdet, hadde en dam. Denne er rekonstruert i kulturparken, med vannliljer. Ved dammen er satt opp en drikkefontene, der de som vandrer Pilegrimsleden og andre kan drikke. Ved dammen står en fast grill. Parken er anlagt for å sikre naturverdiene knyttet til dammen og den rike edelløvskogen i skråningen ned mot Micheletveien.

Om sommeren slippes geiter fra Nordre Lindeberg 4H-gård på beite i en innhegning i parken. Langs Ulsholtveien er det plantet en bjerkeallé. Stien som går langs parken brukes om vinteren til øvelse i skigåing for nybegynnere.

På parkens høyeste punkt står et utsiktstårn, inspirert av tårnet på stabburet til Furuset gård.

Antikvariske myndigheter antar at det lå en stavkirke i parkområdet eller på andre siden av Ulsholtveien. Det er sannsynlig at kirken ble forlatt midt på 1300-tallet, da svartedauen kom.Furuset kulturpark. Oppdag Gruruddalen – en kulturhistorisk guide. Besøkt 21.7.2019.

Furuset kulturpark kostet 5,6 mill. kr da den ble åpnet i mai 2009, og av dette bidro Miljøverndepartementet med 4 mill. kr, Husbanken med 1,5 mill. kr og Kirkelig fellesråd i Oslo med 100 000 kr. Byggherre var Oslo kommune ved Friluftsetaten. Parken er prosjektert av Landskapsfabrikken ved Aaste Sakya og Hp-landskap ved Hettie Pisters. Utkikkstårnet er tegnet av arkitekt Ole Møystad.Pressemelding, Miljøverndepartementet

 Referanser 

 Litteratur 
 Oppdag Groruddalen! En kulturhistorisk guide. Oslo, Byantikvaren, 2010, side 124-25. ISBN 978-82-992269-5-0
 FRI – friluftsliv, fritid og friområder – en presentasjon av grønne investeringer. Oslo kommune, Bymiljøetaten, uten år <2011>, side 12−13.

 Eksterne lenker 

 Furuset kulturpark. Oslo kommunes hjemmeside. Besøkt 21.7.2019.
 Furuset kulturpark. Oslo kommune, Plankontoret for Groruddalen. Ikke lenger tilgjengelig på internett. 
 Furuset kulturpark åpnet. Pressemelding, regjeringen.no, 27. mai 2009. Besøkt 21.7.2019.

Kategori:Furuset
Kategori:Parker i Oslo